P6_TA(2007)0182

Protecţia mediului înconjurător împotriva radiaţiilor produse ca urmare a prăbuşirii unui avion militar în Groenlanda

Rezoluţia Parlamentului European din 10 mai 2007 privind consecinţele accidentului aerian de la Thule din 1968 asupra sănătăţii publice (Petiţia 720/2002) (2006/2012(INI))

Parlamentul European,

- având în vedere petiţia 720/2002,

- având în vedere articolul 21 din Tratatul CE, care acordă oricărui cetăţean din Uniune dreptul de a adresa petiţii Parlamentului European în conformitate cu articolul 194 din acelaşi tratat,

- având în vedere articolul 107c din Tratatul Euratom şi articolul 194 din Tratatul CE, care conferă oricărui cetăţean din Uniune şi oricărei persoane fizice sau juridice care are domiciliul sau sediul oficial într-un stat membru, dreptul de a adresa, individual sau în asociere cu alţi cetăţeni sau persoane, petiţii către Parlamentul European, cu privire la o problemă care ţine de domeniile de activitate ale Comunităţii şi care afectează persoana respectivă în mod direct,

- având în vedere Directiva 96/29/Euratom a Consiliului din 13 mai 1996 de stabilire a normelor de securitate privind protecţia sănătăţii lucrătorilor şi a populaţiei împotriva pericolelor prezentate de radiaţiile ionizante [1],

- având în vedere hotărârile Curţii de Justiţie a Comunităţilor Europene din 12 aprilie 2005 şi 9 martie 2006 în cazurile C-61/03 Comisia c. Regatul Unit şi respectiv C65/04 Comisia c. Regatul Unit,

- având în vedere articolul 192 alineatul (1) din Regulamentul său de procedură,

- având în vedere raportul Comisiei pentru petiţii (A6-0156/2007),

A. luând în considerare aspectele esenţiale şi problemele grave puse în discuţie de către petiţionar şi importanţa majoră a obiectivului de protejare a sănătăţii publice şi a mediului împotriva pericolelor legate de utilizarea energiei nucleare, astfel cum a fost confirmat de către Curtea de Justiţie,

B. întrucât petiţia a dezvăluit faptul că lucrători şi alte persoane au fost iradiaţi cu plutoniu folosit la fabricarea armelor extrem de periculoase în urma prăbuşirii unui bombardier B-52 al SUA, care transporta arme nucleare, la baza militară aeriană de la Thule din Groenlanda în 1968,

C. întrucât mulţi dintre supravieţuitorii de la Thule au murit în urma unor boli cauzate de radiaţii datorită unei lipse de supraveghere medicală şi întrucât actualii supravieţuitori riscă să contracteze astfel de boli fatale,

D. întrucât monitorizarea sănătăţii supravieţuitorilor accidentului aerian de la Thule ar facilita detectarea la timp a bolilor cauzate de radiaţii şi tratamentul acestora,

E. întrucât Guvernul danez şi-a manifestat intenţia de a promova o deschidere maximă în ceea ce priveşte operaţiunea de "curăţenie" în urma accidentului aerian de la Thule,

F. întrucât articolul 2 litera (b) din Tratatul Euratom prevede că Comunitatea trebuie "să stabilească norme unitare de securitate pentru protecţia sanitară a populaţiei şi a lucrătorilor şi să vegheze la aplicarea acestora",

G. întrucât Curtea de Justiţie a susţinut că, în Tratatul Euratom, Capitolul privind Protecţia sanitară formează "un tot unitar ce conferă Comisiei competenţe de o amploare considerabilă în vederea protejării populaţiei şi a mediului împotriva riscurilor de contaminare nucleară" [2] şi întrucât Curtea a sprijinit, de asemenea, o interpretare generală a acestor prevederi în vederea "garantării unei protecţii eficiente şi reale a sănătăţii populaţiei împotriva pericolelor asociate cu radiaţiile ionizante, oricare ar fi sursa acestora" [3],

H. întrucât Comisia şi Regatul Danemarcei au refuzat în mod constant să recunoască aplicabilitatea Tratatului Euratom şi legislaţia secundară adoptată în contextul acestuia, în legătură cu urmările accidentului aerian de la Thule,

1. ia act de faptul că, în conformitate cu jurisprudenţa constantă a Curţii de Justiţie, s-a stabilit principiul conform căruia noile dispoziţii de drept comunitar se aplică cu privire la consecinţele viitoare ale situaţiilor produse înainte de intrarea în vigoare a noilor reglementări;

2. conchide că Tratatul Euratom a fost imediat aplicabil şi obligatoriu pentru Regatul Danemarcei de la data aderării acestuia, consecinţa fiind aplicarea tratatului în cazul viitoarelor efecte determinate de situaţiile produse înainte de aderarea Regatului Danemarcei la Comunităţi;

3. observă că Tratatul Euratom s-a aplicat pentru Groenlanda timp de doisprezece ani de la aderarea Danemarcei în 1973 până la intrarea în vigoare la 1 ianuarie 1985 a tratatului care modifică Tratatele de instituire a Comunităţilor Europene, cu privire la Groenlanda; dat fiind că acest tratat nu poate fi aplicat retroactiv, consideră totuşi că Regatul Danemarcei se va supune în continuare obligaţiilor juridice actuale privind evenimentele care s-au produs pe teritoriul Groenlandei înainte de 1 ianuarie 1985; mai mult, urmările accidentului aerian din 1968 asupra sănătăţii populaţiei nu se limitează la Groenlanda, deoarece se pare că mulţi lucrători, inclusiv cetăţeni europeni, s-au mutat de atunci pe teritoriul continental al Danemarcei;

4. ia act de jurisprudenţa recentă în sensul că "Tratatul Euratom nu este aplicabil în cazul utilizării energiei nucleare în scopuri militare" [4]; consideră totuşi că Curtea de Justiţie a asociat în mod evident interpretarea sa restrictivă a domeniului de aplicare a Tratatului Euratom cu necesitatea de a proteja interesele naţionale esenţiale de apărare ale statelor membre;

5. insistă asupra faptului că limitarea menţionată mai sus cu privire la domeniul de aplicare a Tratatului Euratom nu ar trebui invocată, pentru a evita aplicarea legislaţiei privind sănătatea şi securitatea în situaţii în care un presupus obiectiv militar priveşte un stat terţ pentru care utilizarea energiei nucleare încalcă un acord internaţional şi pentru care singura legătură prezentă plauzibilă cu interesul de apărare a unui stat membru este faptul că eliberarea de substanţe nucleare s-a produs pe teritoriul acestuia;

6. ia act de faptul că articolul 2 alineatul (3) din Directiva 96/29/Euratom se aplică în cazuri de expunere de lungă durată în urma efectelor produse de o urgenţă radiologică;

7. invită Regatul Danemarcei ca, în strânsă cooperare cu autorităţile din Groenlanda şi în conformitate cu articolul 38 din Directivă, să "instituie măsuri de supraveghere şi de intervenţie" în legătură cu urmările durabile ale accidentului aerian de la Thule şi, în conformitate cu articolul 53 din respectiva Directivă, să întreprindă "acţiunile necesare pentru monitorizarea expunerii" şi să aplice "orice măsură de intervenţie corespunzătoare (...) având în vedere caracteristicile reale ale situaţiei";

8. întrucât drepturile fundamentale formează o parte integrantă a principiilor generale de drept comunitar, iar obligaţiile pozitive prevăzute la articolele 2 şi 8 din Convenţia europeană asupra drepturilor omului şi a libertăţilor fundamentale, invită acele state membre care sunt implicate în activităţi periculoase, care pot avea consecinţe negative ascunse asupra sănătăţii celor implicaţi în asemenea activităţi, să se asigure de instituirea unei proceduri eficiente şi accesibile care să permită respectivelor persoane să caute toate informaţiile relevante corespunzătoare;

9. invită statele membre să pună imediat în aplicare Directiva 96/29/Euratom şi îndeamnă Comisia să cerceteze în mod ferm orice nerespectare a unor asemenea obligaţii;

10. se îndoieşte de faptul că Regatul Danemarcei a respectat în totalitate obligaţiile ce îi revin în conformitate cu Directiva 96/29/Euratom în legătură cu accidentul aerian de la Thule şi urmările acestuia;

11. îşi exprimă îngrijorarea profundă cu privire la existenţa actuală a unei lacune în privinţa protecţiei sănătăţii populaţiei, în ceea ce priveşte utilizarea energiei nucleare în scopuri militare;

12. invită Comisia să prezinte o propunere care să abordeze sănătatea vitală a populaţiei şi implicaţiile utilizării energiei nucleare în scopuri militare asupra mediului, pentru a umple această lacună;

13. consideră că prevederile esenţiale din Tratatul Euratom nu au fost modificate în esenţă de la intrarea în vigoare a acestuia, acestea necesitând a fi actualizate;

14. încredinţează Preşedintelui sarcina de a transmite prezenta rezoluţie Consiliului şi Comisiei, precum şi Guvernului şi Parlamentului Regatului Danemarcei.

[1] JO L 159, 29.6.1996, p. 1.

[2] Caz 187/87 Saarland [1988] Culegerea 5013, paragraful 11.

[3] Caz 70/88 Parlament c. Consiliu [1991] Culegerea de jurisprudenţă I-4529, paragraful 14.

[4] Caz 61/03 Comisia c. "Reactorul Jason" din Regatul Unit [2005], Culegerea de jurisprudenţă I-2477, paragraful 44.

--------------------------------------------------